KAVA SUBJECT | WANEM NAO IU SAVVE DUIM FOR MINIM BIBLE?
Kasem Help for Minim Bible
Tingim sapos hem firstaem bilong iu for go long wanfala difren kantri. Iu meetim pipol wea garem difren kastom, kaikai bilong olketa hem difren, and olketa garem difren selen tu. Maet olketa samting olsem mekem iu konfius.
Maet firstaem wea iu readim Bible, iu feel olsem tu bikos iu read abaotem olketa samting wea iu no savve. Olsem example, iu read abaotem pipol long Philistine wea kastom bilong olketa hem barava difren olsem wei for ‘brekem kaleko,’ or iu read abaotem kaikai wea olketa kolem manna, and wanfala coin wea olketa kolem long drachma. (Exodus 16:31; Joshua 13:2; 2 Samuel 3:31; Luke 15:9) Maet iu no minim olketa samting hia. Olsem taem wea iu go long wanfala difren kantri, iu bae barava hapi taem samwan explainim olketa samting long iu.
HELP WEA OLKETA LONG BIFOR KASEM
Start long mek-16 century B.C.E., long taem wea olketa start for raetem olketa Holy Raeting, pipol kasem help for minim olketa raeting hia. Olsem example, Moses wea hem firstfala leader bilong nation bilong Israel, hem “explainim” Law long olketa Israelite.—Deuteronomy 1:5.
Nomata samting olsem wan thousand year bihaen, samfala man wea teachim olketa Holy Raeting stap. Long 455 B.C.E., bigfala sekson bilong olketa Jew, wea insaed diswan hem olketa pikinini tu, olketa hipap long wanfala pablik ples long Jerusalem. Long there nao olketa man hia readim big datfala sem buk bilong Law long olketa. Olketa no readim nomoa, bat “olketa gohed for helpem pipol for minim wanem olketa readim.”—Nehemiah 8:1-8.
Faev handred year bihaen datwan, Jesus Christ tu teachim pipol. Dastawe pipol kolem hem teacher. (John 13:13) Hem teachim staka pipol and man wanwan tu. Wanfala taem Jesus givim tok long wanfala big sekson, wea hem nao datfala Sermon long Maunten. Olketa “pipol wea lisin kam olketa barava sapraes nao long hao hem teach.” (Matthew 5:1, 2; 7:28) Long 33 C.E., Jesus hem ‘minim olketa Holy Raeting’ long tufala disaepol bilong hem taem tufala gogo for wanfala vilij klosap long Jerusalem.—Luke 24:13-15, 27, 32.
Olketa disaepol bilong Jesus tu teachim toktok bilong God long pipol. Wantaem wanfala bigman bilong Ethiopia readim wanfala profesi long olketa Holy Raeting. Wanfala disaepol wea nem bilong hem Philip askem hem: “Hao, iu minim samting wea iu readim?” Datfala bigman hem sei: “Hao nao bae mi savve sapos no eniwan minim kam long mi?” Then Philip explainim datfala profesi long hem.—Acts 8:27-35.
HELP WEA IUMI KASEM DISTAEM
Olketa Jehovah’s Witness distaem tu teachim Bible long pipol olsem olketa man bifor. Olketa duim datwan long 239 kantri. (Matthew 28:19, 20) Evri week olketa helpem winim naen million pipol for minim Bible. Staka long olketa hia no Christian. Disfala arrangement for studyim Bible hem free nomoa and iu savve study long haos bilong iu or long nara ples wea fitim iu. Samfala maet iusim tu computer or mobile phone taem olketa studyim Bible witim Olketa Jehovah’s Witness.
Iu savve story witim eni Jehovah’s Witness sapos iu laek for study. Iu bae luksavve Bible hem wanfala buk wea iu savve minim. Hem “savve teachim pipol, showim iumi samting wea no stret, stretem evri samting, and stretem tu tingting bilong pipol followim olketa raeteous mark bilong God” mekem iumi “barava fit and redi for duim evri gudfala waka.”—2 Timothy 3:16, 17.
Lanem Moa Samting
BIBLE STUDY PROGRAM
Why Nao Hem Gud for Studyim Bible?
Plande million pipol raonem world faendem ansa for olketa important kwestin long laef insaed long Bible. Waswe, iu tu laek for faendem ansa for olketa kwestin hia?
BIBLE STUDY PROGRAM
Hao Nao Mifala Conductim Wanfala Bible Study?
Staka pipol raonem world savve Olketa Jehovah’s Witness willing for studyim Bible witim pipol and hem free nomoa. Lukim hao mifala duim diswan.
tpi_Latn eng_Latn tpi_Latn tpi_Latn nno_Latn eng_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn lus_Latn eng_Latn tpi_Latn lus_Latn eng_Latn eng_Latn